
УТВЪРЖДАВАМ 			
ДАНИЕЛА ШОШОВА 		
ДИРЕКТОР				
Съгласно Заповед №1187./14.09.2026 г.


ПРАВИЛНИК ЗА ДЕЙНОСТТА НА ЕТИЧНАТА КОМИСИЯ
при
Професионална гимназия по дизайн „Елисавета Вазова“



Правилникът е приет с решение на Педагогическия съвет, протоколирано с Протокол №15/14.09.2026 г. и влиза в сила от учебната 2026-2027



I. ОБЩИ ПОЛОЖЕНИЯ

Чл. 1. Предмет

(1) Настоящият Правилник урежда организацията, структурата, функциите, правомощията, реда на работа и процедурите на Етичната комисия към Професионална гимназия по дизайн „Елисавета Вазова“, наричана по-долу „Комисията“.
(2) Правилникът определя реда за разглеждане на сигнали и жалби за нарушения на Етичния кодекс, както и взаимодействието на Комисията с директора, Педагогическия съвет, училищния персонал, учениците, родителите и останалите членове на училищната общност.
(3) Настоящият Правилник се прилага във всички случаи, свързани с нарушения на Етичния кодекс, независимо дали са извършени в присъствена, електронна или смесена образователна среда.

Чл. 2. Правно основание

Настоящият Правилник се разработва на основание:
· Конституцията на Република България;
· Закона за предучилищното и училищното образование – чл. 175, ал. 1, 2, 3 и чл. 263, ал. 1, т. 16;
· Кодекса на труда – чл. 187 и 190;
· Закона за защита от дискриминация;
· Закона за защита на личните данни;
· Общия регламент относно защитата на данните (GDPR);
· Конвенцията на ООН за правата на детето;
· Наредба № 15 от 22.07.2019 г. за статута и професионалното развитие на учителите, директорите и другите педагогически специалисти – чл. 11, ал. 1, т. 4;
· Етичния кодекс на училищната общност;
· Правилника за дейността на училището и останалите вътрешноинституционални актове.
Чл. 3. Статут

(1) Етичната комисия е постоянно действащ консултативен, превантивен и медиаторски орган към директора на училището. 
(2) Комисията подпомага изграждането и поддържането на етична, безопасна, приобщаваща и подкрепяща училищна среда.
(3) Комисията не замества компетентността на директора, Педагогическия съвет или други държавни органи, а подпомага тяхната дейност чрез експертни становища и препоръки.

Чл. 4. Цели на Етичната комисия:

1. Подпомага прилагането на етичния кодекс;
2. Утвърждава високи стандарти на професионална етика;
3. Предотвратява възникването на етични конфликти;
4. Съдейства за доброволното уреждане на възникнали спорове;
5. Подпомага развитието на позитивен училищен климат;
6. Насърчава академичната почтеност;
7. Подпомага изграждането на култура за безопасно и отговорно използване на дигиталните технологии;
8. Съдейства за превенцията на дискриминацията, тормоза, кибертормоза и други форми на неетично поведение.

Чл. 5. Принципи на дейност

Комисията осъществява своята дейност при спазване на следните принципи: законност; независимост; безпристрастност; обективност; равнопоставеност; конфиденциалност; прозрачност на процедурите; защита на достойнството на всички участници; възстановителен подход при разрешаване на конфликти; защита на личните данни; своевременност; превенция и обучение.

II. СЪСТАВ, ОРГАНИЗАЦИЯ И МАНДАТ
Чл. 6. Състав на Комисията
(1) Етичната комисия се състои от нечетен брой членове, но не по-малко от трима.
(2) Съставът на Комисията се определя с решение на Педагогическия съвет и се утвърждава със заповед на директора.
(3) В състава на Комисията са включени:

1.  Представител на ръководството;
2. Педагогически специалисти;
3. Представител на синдикалната организация.

(4) При разглеждане на случаи, засягащи ученици, директорът може да покани за участие със съвещателен глас педагогическия съветник, психолога, ресурсен учител или друг специалист според спецификата на случая.

Чл. 7. Изисквания към членовете
В състава на Комисията се включват представители на училищната общност, които:
1. Притежават високи професионални и морални качества;
2. Познават действащата нормативна уредба и вътрешните правила на училището;
3. Спазват принципите на безпристрастност, конфиденциалност и почтеност;
4. Не използват участието си в комисията за извличане на лична или служебна облага;
5. Носят лична отговорност за опазването на информацията, станала им известна при изпълнение на функциите им.

Чл. 8. Мандат

(1) Мандатът на членовете на Комисията е една учебна година.
(2) Един член може да бъде преизбиран без ограничение, когато Педагогическият 
съвет прецени, че изпълнява задълженията си професионално и безпристрастно.
(3) При предсрочно прекратяване на участието на член Педагогическият съвет избира нов член за остатъка от мандата.

 Чл. 9. Външни консултации и сътрудничество

(1) При необходимост Комисията може да се консултира с външен юрист или специалист по трудово право.
(2) Комисията осъществява взаимодействие с директора, Педагогическия съвет, Обществения съвет, училищния психолог, педагогическия съветник, класните ръководители и другите компетентни лица.
(3) При необходимост Комисията може да поиска експертно становище от юрист, психолог, медиатор или друг външен специалист при спазване на изискванията за защита на личните данни.
(4) Комисията не може да възлага своите правомощия на други лица, освен в случаите, предвидени в нормативен акт.

III. ПОДАВАНЕ, РЕГИСТРИРАНЕ И ДОПУСТИМОСТ НА ЖАЛБИТЕ И СИГНАЛИТЕ
Чл. 10. Право на жалба
Сигнал или жалба за предполагаемо нарушение на Етичния кодекс може да подаде всяко лице, което е член на училищната общност (педагогически и непедагогически персонал, ученици, родители/настойници) или има законен интерес във връзка с дейността на училището.
Чл. 11. Обхват на разглежданите случаи
Комисията разглежда сигнали и жалби, свързани с:
1. Нарушения на Етичния кодекс и професионално неетично поведение;
2. Поведение, уронващо престижа на училището;
3. Прояви на дискриминация, тормоз и кибертормоз;
4. Нарушения на принципите на академичната почтеност;
5. Нарушения на дигиталната етика и неетично използване на системи с изкуствен интелект в образователния процес;
6. Нарушения на авторските права при учебни и творчески продукти;
7. Конфликт на интереси;
8. Други случаи, попадащи в компетентността на Комисията и училището.
Чл. 12. Форма и съдържание на жалбата
(1) Жалбата/сигналът се подава писмено на хартиен носител, по електронен път  (подписана с валиден електронен подпис) или чрез утвърдения образец (Приложение №1).
(2) Жалбата задължително трябва да съдържа:
1. Трите имена и координати за обратна връзка на подателя (освен когато законът допуска анонимност);
2. Описание на ситуацията (конкретни дати, място, участници и факти);
3. Налични доказателства и свидетели (ако има такива);
4. Дата и подпис.
(3) Към сигнала могат да бъдат приложени документи, снимки, електронна кореспонденция, видеозаписи или други относими доказателства, придобити по законосъобразен начин.
Чл. 13. Регистриране и ограничения
(1) Всеки постъпил сигнал се входира и регистрира в деловодната система на училището и в регистъра на Етичната комисия.
(2) Комисията не разглежда сигнали:
1. Извън компетентността на училището или по които има влязъл в сила съдебен или административен акт;
2. По които има приключило производство със същия предмет и страни;
3. Съдържащи единствено обидни квалификации без фактическа обосновка;
4. Когато липсват минимални данни, позволяващи извършване на проверка.
(3) При наличие на данни за извършено престъпление или административно нарушение Комисията уведомява директора, който предприема действия съобразно компетентността си и действащото законодателство.
(4) Комисията не замества дисциплинарните производства по Кодекса на труда или производствата по ЗПУО, а може да прави мотивирани предложения във връзка с тях.
Чл. 14. Анонимни сигнали
(1) По правило Комисията не разглежда анонимни сигнали.

(2) По изключение могат да бъдат разгледани анонимни сигнали, когато съдържат конкретни данни за: риск за живота или здравето; насилие; тормоз; дискриминация; корупционни практики; тежки нарушения на Етичния кодекс.

Чл. 15. Защита на подателя и конфликт на интереси
(1) Жалбоподателят не може да бъде обект на натиск, санкции или негативно отношение поради подаване на сигнал. Ако това се установи, Комисията следва да се самосезира и да излезе с мотивирано становище към Директора в срок до 10 дни след установяване на нарушението.
(2) При доказан конфликт на интереси съответният член на Комисията се отстранява от случая с решение на Комисията.

IV. ПРОЦЕДУРА ЗА РАЗГЛЕЖДАНЕ И СРОКОВЕ
Чл. 16. Образуване на производство и проверка за допустимост
(1) В срок до 7 работни дни от входирането на сигнала Комисията извършва проверка за неговата допустимост съгласно изискванията на настоящия Правилник.
(2) Производството пред Етичната комисия започва след установяване на допустимостта на постъпилия сигнал, като допустимите сигнали се включват за разглеждане на първото възможно заседание.
(3) Председателят уведомява членовете на Комисията и насрочва първото заседание, което се свиква в срок до 3 работни дни от входирането или установяването на допустимостта на преписката. При необходимост председателят определя член на Комисията за Докладчик на случая.
(4) Сигналите и жалбите се разглеждат задължително при пълен състав на Комисията.
Чл. 17. Подготовка на разглеждането и изслушване.
 (1) В срок до 5 работни дни от провеждането на първото заседание Комисията изпраща писмени покани за изслушване до жалбоподателя и до лицето, срещу което е подадена жалбата. Поканите се изпращат чрез официалния канал за комуникация – Shkolo.
(2) Комисията изслушва всички заинтересовани страни при равни условия, като изслушването се провежда при спазване на принципите на уважение, безпристрастност и защита на достойнството.
 (3) При разглеждане на случаи, засягащи ученици, Комисията може да проведе изслушването в присъствието на родител, настойник, педагогически съветник, психолог или друго подходящо лице.
Чл. 18. Сътрудничество и предоставяне на обяснения.
 (1) Страните имат срок от 3 работни дни след срещата/изслушването с Комисията да представят писмени обяснения при поискване от нейна страна.
(2) Страните са длъжни да съдействат за изясняване на фактите; да предоставят вярна информация; да се явяват при покана на Комисията и да спазват добрия тон.
(3) Ако някоя от страните откаже да сътрудничи или не се яви без уважителна причина, Комисията има право да вземе решение въз основа на наличната информация и свидетелства. Отказът се отбелязва изрично в становището и се счита за негласна позиция. При системен отказ Комисията сезира Директора за предприемане на административни действия съгласно КТ или вътрешните правила на училището.
Чл. 19. Събиране на доказателства и допълнителни заседания.
 (1) Преди и по време на заседанията Комисията събира всички относими и допустими доказателства: документи, писмени обяснения, свидетелски показания, електронна кореспонденция, снимков материал, видеозаписи, записи от училищни информационни системи, експертни становища. Не се използват доказателства, придобити в нарушение на закона.
(2) При невъзможност случаят да бъде изяснен на първото заседание и след разглеждане на постъпилите обяснения, се насрочва допълнително заседание в срок до 7 дни от установяване на необходимостта.
Чл. 20. Общ срок на производството.
 (1) Производството пред Комисията следва да приключи в срок до 30 календарни дни, освен когато обективни причини налагат удължаване.
(2) При фактическа и правна сложност председателят може мотивирано да удължи срока с още до 30 календарни дни.
Член 21. Медиация и възстановителен подход.
(1) Когато естеството на случая позволява, Комисията насърчава доброволното уреждане на конфликта чрез диалог, медиация и възстановителни практики с цел възстановяване на отношенията, поемане на отговорност и превенция.
(2) Медиация не се прилага при случаи на тежко насилие, дискриминация, сексуален тормоз или други нарушения, при които законът изисква незабавни административни или дисциплинарни действия.
Чл. 22. Вземане на решение и становище.
(1) След приключване на обсъждането и проверката Комисията провежда заключително заседание и приема мотивирано становище с обикновено мнозинство.
(2) Становището се изготвя в срок до 10 работни дни от последното заседание. То съдържа: описание на фактите; установените обстоятелства; правен и етичен анализ; изводи; препоръчителни мерки и срокове.
(3) Становището се предоставя в писмен вид на Директора и на двете страни по начин, гарантираш защита на личните данни.
(4) Комисията има право да предлага на Директора мерки: медиаторски, възпитателни, административни или дисциплинарни (по чл. 187–190 от КТ).
 Чл. 23. Прекратяване на производството.
Производството се прекратява, когато: не се установи нарушение на Етичния кодекс; сигналът се окаже недопустим; липсват достатъчно доказателства; сигналът бъде оттеглен и липсва обществен интерес за продължаване; са налице други законови основания.
Чл. 24. Конфиденциалност и защита на данните.
 (1) Всички документи по производството се обработват при спазване на изискванията на Регламент (ЕС) 2016/679 (GDPR) и ЗЗЛД. Достъп до материалите имат само лицата, участващи в производството, и оправомощените длъжностни лица.
(2) Всички участници в производството са длъжни да пазят в тайна информацията, станала им известна във връзка с разглеждания случай. Разгласяването ѝ извън предвидените в закона случаи представлява нарушение на настоящия Правилник и на Етичния кодекс.
  Чл. 25. Последващ контрол
Комисията може да проследява изпълнението на направените препоръки и да изисква информация за предприетите действия. Когато нарушенията продължават, Комисията може да предложи предприемането на допълнителни мерки пред Директора.

V. ПЛАНИРАНЕ, ПРЕВЕНЦИЯ И ОТЧЕТНОСТ
Чл. 26. Планиране на дейността
(1) Етичната комисия осъществява дейността си въз основа на ежегодно разработван План за дейността на Етичната комисия за съответната учебна година.
(2) Планът се разработва от Комисията и се представя за утвърждаване от директора на училището в началото на всяка учебна година.
(3) Планът определя основните приоритети, цели, дейности, срокове, отговорни лица и очаквани резултати, свързани с превенцията на нарушенията на етичните норми и развитието на позитивна, приобщаваща и безопасна училищна среда.
(4) При необходимост Планът може да бъде актуализиран през учебната година с решение на Комисията, утвърдено от директора.
Чл. 27. Превенция и обучение
С цел развитие на етичната култура в училището Комисията организира поне 2 кампании годишно, които включват:
1. Тематични работилници по етика за ученици и персонал;
2. Дискусии по казуси от практиката;
3. Визуални кампании (плакати, бюлетини, инфографики).
Чл. 28. Отчетност
(1) Изпълнението на годишния план се отчита в Годишния отчет и анализ на дейността на Етичната комисия, който се представя пред Педагогическия съвет.
(2) Отчетът задължително включва:
1. Проведени заседания с брой и вид на разгледаните сигнали/случаи;
2. Анализ на постъпилите сигнали и вид на предприетите действия/препоръки;
3. Превантивна дейност и добри практики;
4. Установени рискове, области за подобрение на етичната среда и препоръки;
5. План за дейност през следващата учебна година с основни приоритети.

